Rijeka, 15. listopada 2020.g.

**OBJAVA ZA MEDIJE**

**NA DANU SUSJEDSTVA PREDSTAVLJENI OPATIJSKA KULTURA I ZELENI AKTIVIZAM**

 **OKiZA – Opatijska kultura i zeleni aktivizam, program je susjedstva Opatija, jednog od 27 susjedatava Europske prijestolnice kulture, koji je u četvrtak, 15. listopada 2020.g. u večernjim satima predstavljen u Centru Gervais u Opatiji.**

**OKiZA je osmišljena kao impuls razvoju kreativnih sadržaja u kulturi na području Opatije te podrška umjetnicima u njihovom nastojanju da utječu na kvalitativne promjene u društvu na području očuvanja okoliša i “zero waste” koncepta u turizmu.**

**Večer je počela** **prezentacijom aktivnosti koje su se događale od 2018. godine do danas u sklopu susjedstva Opatija**, gdje sugovornici održanih tribina, voditelji radionica, pobjednici i sudionici natječaja OKiZA, volonteri akcija pošumljavanja, autori izložbi, mladi sudionici street art festivala i brojni drugi “susjedi” govorili o hvalevrijednim provedenim programima i akcijama.

Publiku u opatijskom Gervaisu posebno je obradovala **glazbeno – scenska predstava Eko oštija**, u izvedbi pet lokalnih glazbenika: **Dražena Turine Šajete, Zorana Kinkele Mežnjara, Andyja Cecha Zvekija, Zorana Ravnića Zokija i Damjana Grbca.** Oni su seizvorno okupili kako bi snimili narodne izreke i uzrečice svog zavičaja, da bi potom počeli na istu temu pisati i izvoditi autorske skečeve, stvarati stand-up nastupe i kazališne predstave. Ovo posebno izdanje pod nazivom Eko-Oštija, kako bi se uklopilo u zelenu opatijsku temu, bilo je svojevrsna kompilacija njihovih uspješnica.

**Susjedstvo Opatija preuzelo je ovom prilikom vremensku kapsulu 27 susjedstava** iz ruku članova tima susjedstva Drenova. Podsjetimo, vremenska će kapsula sa specifičnim porukama svakog od susjedstva, čiji je sadržaj tajna, po završetku svih programa susjedstava biti pohranjena na sto godina.

U kratkom protokolarnom dijelu programa sudjelovali su i zamjenik gradonačelnikaOpatije **Emil Priskić**, direktorica RIJEKE 2020 **Irena kregar Šegota**, pročelnica Upravnog odjela za kulturu, sport i tehničku kulturuPrimorsko-goranske županije **Sonja Šišić** te pročelnik Odjela za kulturu Grada Rijeke **Ivan Šarar**.
U ovom dijelu programa predstavljen je i pobjednički rad natječaja OKiZA iz 2019. godine skluptura “Regata”, umjetnice **Sandre Ružić.**

U prostoru Centra Gervais posjetitelji su mogli razgledati i izložbu fotografija “Lungomare u tišini”,fotografkinje **Tanje Ribarske** teizložbu fotografija “Međugeneracijska solidarnost”, čiji su autori **Petar Kürschner, Nikola Turina, Marin Sušanj, Sara Penić, Cesar Ruiz i Jorge Coloma Puga**.

Također, prikazana je i prezentacija **Grada Beča**  – **Odjela za zaštitu okoliša**, kao europskog partnera susjedstva Opatija, pod nazivom **OkoKauf Wien**. Radi se o programu održive javne nabave kojim je Grad Beč uspješno smanjio emisiju CO2 za 15.000 tona godišnje i koji je od strane EU komisije proglašen kao jedan od najefektivnijih projekata kojima se promovira učinkovitost resursa.

Nositelj inicijative susjedstva Opatija je **Udruga Žmergo**, dok je njihovo europsko susjedstvo **Grad Beč – Odjel za zaštitu okoliša**.

Partneri su: **Grad Opatija, Gradsko društvo Crvenog križa Opatija, Klub 60+ i Savjet mladih Grada Opatije.**

Unaprijed zahvaljujem na objavi.

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42